Ffilm o Sweden yw ***Sommaren med Monika*** (Swedeg, sy'n golygu *Un haf gyda Monika* yn Gymraeg) a gafodd ei gwneud yn 1953 a'i chynhyrchu gan Ingmar Bergman. Daeth yn bwnc llosg ar unwaith am fod y ffilm yn cynnwys golygfeydd o gyrff noeth. Gyda chymorth *Hon dansade en sommar* a ddaeth allan flwyddyn ynghynt, torrodd dir newydd gan wneud Sweden yn flaenllaw ac yn enwog am ryddid rhywiol.

Y ffilm hon, yn fwy na 'run ffilm arall, a wnaeth yr actores Harriet Andersson yn bomshell rhywiol. Roedd hi wedi cael perthynas gydag Ingmar Bergman am dipyn cyn hynny, ac mi wnaethon nhw gydweithio ar ffilmiau fel *Sawdust and Tinsel*, *Smiles of a Summer Night*, *Through a Glass Darkly* a *Cries and Whispers* ar ôl i'w perthynas orffen.

Stori
-----

Mae'r stori'n cael ei lleoli yn y rhan dlotaf o Stockholm. Mae Harry (Lars Ekborg) a Monika (Harriet Andersson) mewn swyddi gwael ac mae'n nhw'n syrthio mewn cariad. Pan mae Monika'n dod i drwbwl adref mae Harry'n dwyn cwch ei dad ac mae'r ddau'n cael haf bendigedig ar bentir rhamantus. Ond pan ddaw'r haf i ben, mae'n rhaid i'r ddau fynd adref, ac mae'n amlwg fod Monika yn feichiog. Mae'r ddau'n setlo i lawr efo'i gilydd i fagu'r plentyn. Ond dydy Monika ddim yn hoff o waith tŷ; mae hi isio rhamant ac antur, ac mae hyn yn ei harwain hi i chwilio am rywbath gwell... Mae Harry'n cael ei adael adref i fagu'r babi.

Lansio yn UDA
-------------

Dwy ffurflen yn sôn am lawnsio'r ffilm yn America
Prynodd Kroger Babb hawliau'r ffilm yn 1955. I wneud y ffilm yn fwy poblogaidd yn yr Unol Daleithiau cynyddodd y golygfeydd erotig a lleihau'r darnau a ystyrwyd yn "ddiflas" ganddo. Ailenwodd y ffilm yn *Monika, the Story of a Bad Girl*, a gwnaeth lawer o daflenni hyrwyddo awgrymog.

Dylanwad
--------

*Sommaren med Monika* (dan y teitl Saesneg *Summer with Monika*) oedd y ffilm Bergman cyntaf i Woody Allen ei gweld. Dywedodd ei fod wedi mynd i weld y ffilm am fod llawer o sôn yn lleol am olygfa noeth. Aeth i'w gweld a chael ei gyfareddu gan y ffilm "hynod ddiddorol" er mai byr a diniwed oedd yr olygfa noeth. Yn fuan wedyn gwelodd ffilm arall gan Bergman, sef *Sawdust and Tinsel* (teitl Saesneg), er nad oedd yn gwybod mai Bergman a'i gwnaeth. Roedd yn rhwym yn ei gadair gydag edmygedd gan feddwl "Pwy ydy'r boi 'ma?".

Cyfeiriadau
-----------

1. ↑  Eric Schaefer, *Bold! Daring! Shocking! True!: A History of Exploitation Films, 1919–1959* (Durham, N.C.: Duke University Press, 1999; ISBN 0-8223-2374-5).
2. ↑  Kilday, Gregg (4 February 2011). "Woody Allen Pays Tribute to Ingmar Bergman: 'His Approach Was Poetic'". The Hollywood Reporter. Cyrchwyd 2013-10-10. Testun Saesneg: *"The first Bergman I ever saw was that one because there was talk in the neighborhood that there was a nude scene. This was unheard of in any American film, that level of advancement. It’s so funny to think of it that way. I saw it, and it was a very, very interesting film apart from the utterly benign nude moment. A short time after that, I just happened to see* Sawdust and Tinsel*. I had no idea it was done by Bergman — that is, the person who’d done* Summer with Monika *— and it was just a fabulous movie. I was riveted in my seat by it all. I thought to myself, 'Who is this guy?'"*